**Jacques Bermon Webster II** (sündinud 30. aprillil 1991 Houstonis), tuntud kui **Travis Scott** (varem **Travi$ Scott**), on Ameerika Ühendriikidest pärit räppar, laulja, laulukirjutaja ja produtsent. 

2012. aastal allkirjastas Scott plaadilepingu Epic Recordsiga. Sama aasta novembris läks Scott Kanye Westi plaadifirma GOOD Musicu produtseerimisosakonda Very GOOD Beats produtsendiks. Sinna kutsuti ta pärast seda, kui oli teinud kaasa GOOD Musicu artistide ühistööna ilmunud albumil "Cruel Summer" (2012). 2013. aasta aprillis liitus ta ka Atlanta räppari T. I. plaadifirmaga Grand Hustle. Tema esimesed kaks täispikka projekti olid *mixtape*’id "Owl Pharaoh" ja "Days Before Rodeo", mis ilmusid vastavalt 2013. aasta mais ja 2014. aasta augustis. Scotti debüütalbum "Rodeo" ilmus 4. septembril 2015. Tema teine stuudioalbum, "Birds in the Trap Sing Mcknight", ilmus 2. septembril 2016.

Lapsepõlv
---------

Jacques Bermon Webster II sündis 30. aprillil 1991 Ameerika Ühendriikides Houstoni linnas Texase osariigis. Ta kasvas üles Missouri Citys. Koolieelikuna elas Scott oma vanaemaga agulis, kus nägi enda sõnal "hulle asju", mis tegid temast selle, kes ta on praegu. Hiljem kolis ta korralikumasse äärelinna, kus ta ema töötas riist- ja tarkvaraettevõttes Apple ning isa juhtis oma firmat. 17-aastaselt lõpetas ta keskkooli. Scott käis ka mõnda aega Texase Ülikoolis San Antonios, kust ta teisel kursusel välja kukkus. Kool oli tema jaoks tüütu ja igav kohustus. Scotti sõnul oli iga päev ülikoolis tema jaoks masendav. Tal oli kirglik soov saada räppariks ja lahutada inimeste meelt.

Karjäär
-------

### 2009–2012 Karjääri algus ja plaadilepingud

Kui Travis oli 16-aastane, proovis ta kätt hiphopmuusika produtsendina. Seejärel asutas ta oma kauaaegse sõbra Chris Hollowayga ansambli The Graduates. Aastal 2008 ilmus nende esimene pealkirjastamata EP suhtlusportaalis Myspace. Järgmisel aastal liitsid Scott ja Holloway jõud OG Chessiga moodustades hiphopansambli The Classmates. The Classmates jõudis välja anda kaks *mixtape*’i "Buddy Rich" (2009) ja "Cruis’n USA" (2010). Suurem osa *mixtape*’ide produktsioonist oli Scotti kätetöö. Isiklikud konfliktid ja vaidlused raha üle põhjustasid ansambli laialimineku. Pärast ülikoolist lahkumist kolis Scott Houstonist New Yorki, kus ta alustas koostööd sõbra Mike Waxxiga, kellele kuulus muusikateemaline veebileht Illroots. Frustreerituna lahkus Scott pärast nelja kuud New Yorgist ja kolis Los Angelesse. Nimeka räppari T.I. kõrvu oli jäänud üks Scotti produtseeritud lugudest "Lights (Love Sick)", misjärel T.I. esindajad pöördusid Scotti poole ja kutsusid ta stuudiosse kohtumisele. Kohtumise ajal *freestyle*’is (räppis ettevalmistuseta; vabastiilis) T.I. Scotti produtseeritud instrumentaali "Animal" peale.

### 2012–2015 "Owl Pharaoh" ja "Days Before Rodeo"

Scott esinemas (2013)
Tema esimene *mixtape* "Owl Pharaoh" pidi ilmuma tasuta allalaaditavana 2012. aastal, aga lükkus edasi. Hiljem korjasid Scotti *mixtape*'i üles Ühendriikide räppar ja produtsent Kanye West, räppar T.I. ning produtsent Mike Dean, kes aitasid Scottil projekti professionaalselt ümber teha. "Owl Pharaoh'" väljaandmine venis pärast seda veelgi, sest tekkisid probleemid plaadil kasutatud sämplite lubade saamisega. Scott andis välja oma loo "Blocka La Flame", mis oli ümbertöötlus Pusha T singlist "Blocka". "Blocka" refrään oli Scotti sisse lauldud. Laulu produtsendiks oli Young Chop koostöös Scotti ja Mike Deaniga. 2013. aasta 22. märtsil avaldas Scott järgmise singli "Quintana", millele tehti ka muusikavideo. *Mixtape*'ile jõudnud versioonis laulab kaasa ka Ameerika Ühendriikide hiphopartist Wale. Laulu instrumentaali lõi Scott koos Sake Pase'i, Snoop Doggi, BoluwSoundi, ChuSoundi ja Mike Deaniga. Mõni päev hiljem, 27. märtsil, teatas Ameerika hiphopi ajakiri XXL Magazine, et Travis Scott kuulub nende 2013. aasta Freshman Class Listi. See on alates 2007. aastast XXL Magazine'i koostatav 10-liikmeline nimekiri, kus nad tutvustavad tõusuteel olevaid hiphopi artiste, kellel tasub lähitulevikus silma peal hoida. Paar päeva hiljem, andes briti raadios DJ Semtexile intervjuud, mängis Scott ette väljavõtte oma järgmisest singlist "Upper Echelon" koostöös 2 Chainziga. 2. aprillil 2013 teatas Scott, et tema uus projekt saab olema tema debüüt-*mixtape* "Owl Pharaoh", mis ilmub 21. mail iTunesi muusikapoes. Lõpuks ilmus "Owl Pharaoh" siiski tasuta allalaaditavana 2013. aasta 21. mail.

Scott esinemas (2014)
Scott esines 2014. aasta 13. märtsil Austinis Texase osariigis festivalil South by Southwest (SXSW), kus esitas uue laulu, mida peeti tema debüütalbumi esimeseks singliks. Laulule andsid kuulajad nime "1975" ning sellel tegi kaasa Detroiti räppar Big Sean. Hiljem kinnitas Scott oma Twitteri kontol, et laulu nimi ei ole küll "1975", aga see on esimene singel tema teiselt *mixtape*’ilt "Days Before Rodeo". Singel, mille nimeks osutus "Don’t Play" koostöös Big Seani ja ansambliga The 1975, ilmus 5. mail tema SoundCloudi lehel. 18. augustil ilmus tema teine *mixtape* "Days Before Rodeo" ning samal päeval avaldati ka laulu "Don’t Play" muusikavideo. 2014. aasta 2. detsembril ilmus teine singel nimetatud *mixtape*’ilt, millel tegid kaasa Rich Homie Quan ja Young Thug. "Days Before Rodeo" edu ja positiivse vastukaja tagajärjena kuulutas Scott oma Twitteri kontol välja oma kontserditurnee "The Rodeo Tour". Temaga koos asusid teele kolleegid Atlantast – räppar Young Thug ja produtsent Metro Boomin. Turnee algas 1. märtsil 2015 Santa Anas California osariigis ning lõppes 1. aprillil Portlandis, Oregoni osariigis. Turnee vältel esines Scott suurtes linnades nagu Denver, Houston, Chicago, Detroit, New York, Atlanta, Philadelphia, San Diego, Los Angeles, San Francisco ja Seattle. Mõnedes linnades nagu näiteks Los Angeleses ja New Yorgis korraldati lisakontserte, sest esialgsed piletid müüdi väga kiiresti välja. Kontsertidel käis laval ka erikülalisi: Kanye West, Chris Brown, Wale, Birdman. Scotti turneed on nimetatud ka tänapäeva üheks metsikumaks räpiturneeks.[*viide?*]

### 2015–2016: "*Rodeo" ja* "*Birds in the Trap Sing McKnight"*

Album Rodeo ilmus 4. septembril 2015 ning selle andsid välja Grand Hustle ja Epic Records. Albumil esinevad külalisetena: Quavo, Juicy J, Kanye West, The Weeknd, Swae Lee, Chief Keef, Justin Bieber, Young Thug, Toro y Moi ja Big Buck ning see sisaldab produtsentide Mike Deani, Kanye West'i, WondaGurli, Suberi, DJ Dahi, Metro Boomini, 1500 or Nothini, Sonny Digitali, Southside, Terrace Martini, Zaytoveni, Pharrell Williamsi ja Scoti enda tööd. Albumit toetasid kaks singlit: "3500" koos Future'i ja 2 Chainz-iga ning "Antidote". Sellest viimasest sai tema edukaim singel US Billboard Hot 100 edetabelis, mis jõudis seal 16. kohale. Rodeo sai kriitikutelt üldiselt positiivseid hinnanguid ja jõudis US Billboard 200 edetabelis kolmandale kohale. Samuti debüteeris see Billboard Rap Albumsi edetabelis esimesel kohal.

Viited
------

1. ↑  Ibile, Fagbo. "Texas Birth Index". *www.familysearch.org*. Vaadatud 24. veebruaril 2021.
2. ↑  "Arhiivikoopia". Originaali arhiivikoopia seisuga 6. märts 2017. Vaadatud 4. aprillil 2017.`{{netiviide}}`: CS1 hooldus: arhiivikoopia kasutusel pealkirjana (link)
3. ↑  "Travis is Scott talks about Growing Up in Houston". Vaadatud 3. oktoober 2012.
4. ↑  "Travis is Scott on "Real Late w/ Rosenberg". Vaadatud 16. juuli 2013.